钦定古今图书集成/明伦汇编/人事典/第037卷
## 钦定古今图书集成/明伦汇编/人事典/第037卷

| 钦定古今图书集成 明伦汇编 第三十七卷 |

| |

钦定古今图书集成明伦汇编人事典

第三十七卷目录

十一岁部纪事

十二岁部纪事

十三岁部汇考

礼记〈内则〉

十三岁部纪事

十四岁部纪事

十五岁部汇考

释名〈释长幼〉

白虎通〈入太学〉

十五岁部纪事

人事典第三十七卷

《后汉书乐恢传》：“恢字伯奇，京兆长陵人也。父亲为县
吏，得罪于令，收将杀之。恢年十一，常俯伏寺门，昼夜
号泣。令闻而矜之，即解出亲”

《世说》：陈元方年十一，时候袁公。袁公问曰：“贤家君在
太丘，远近称之，何所履行？”元方曰：“老父在太丘，强者
绥之以德，弱者抚之以仁，恣其所安，久而益敬。”袁公
曰：“孤往者尝为邺令，正行此事，不知卿家君法孤，孤
法卿父。”元方曰：“周公孔子异世而出，周旋动静，万里
如一，周公不师孔子，孔子亦不师周公。”

《魏志邴原传》注《原别传》曰：“原十一而丧父，家贫早孤。
邻有书舍，原过其旁而泣。师问曰：‘童子何悲’？原曰：‘孤
者易伤，贫者易感。夫书者必皆俱有父兄者，一则羡
其不孤，二则羡其得学，心中恻然而为流涕也’。”师亦
哀原之言，而为之泣曰：“欲书可耳。”答曰：“无钱资。”师曰：
“童子苟有志，我徒相教，不求资也。”于是遂就书。一冬
之间，诵《孝经》《论语》。

《吴志孙权传》注《吴录》：“沈友字子正，吴郡人。年十一，华
歆行风俗，见而异之，因呼曰：‘沈郎可登车语乎’？友逡
巡却曰：‘先生御命，将以裨补先王之教，整齐风俗，而
轻脱威仪，犹负薪救火，无乃更崇其炽乎’？歆惭曰：‘自
桓、灵以来，未有幼童若此者’。”

《晋书周访传》：“访子光，少有父风。年十一，见王敦。敦谓
曰：‘贵郡未有将，谁可用者’？光曰：‘明公不耻下问，窃谓
无复见胜’。敦笑，以为宁远将军、寻阳太守。及敦举兵，
光率千馀人赴之。既至，敦已死，光未之知，求见敦。王
应秘不言，以疾告。光退曰：‘今我远来而不得见王公，
公其死乎’？遽见其兄抚曰：‘王公已死，兄何为与钱凤
作贼’？”众并愕然。其夕众散，钱凤走出，至阖庐洲，光捕
凤，诣阙赎罪，故得不废。

《前秦录》：“苻坚性至孝，有器度，博学多才艺。年十一便
有经略大志。”

《梁书孔休源传》：“休源父佩，齐庐陵王记室参军，早卒。
休源年十一而孤，居丧尽礼。每见父手所写书，必哀
恸流涕，不能自胜，见者莫不为之垂泣。”

《傅昭传》：昭年十一，随外祖于朱雀舫卖历日，为雍州
刺史袁𫖮客。𫖮尝来昭所，昭读书自若，神色不改，𫖮
叹曰：“此儿神情不凡，必成佳器。”

《南海王大临传》：“大临年十一，遭左夫人忧，哭泣毁瘠，
以孝闻。”

《刘歊传》：歊幼有识慧，十一读《庄子逍遥篇》，曰：“‘此可解
耳’。客因问之，随问而答，皆有情理，家人异之。”

《陈书周文育传》：“文育年十一，能反复游水中数里，跳
高五六尺，与群儿聚戏，众莫能及。义兴人周荟为寿
昌浦口戍主，见而奇之。”

《陆琼传》：琼年十一，丁父忧，毁瘠有至性。从祖襄叹曰：
“此儿必荷门基，所谓一不可少。”

《魏书杨播传》：“播弟津，字罗汉，本名延祚，高祖赐名焉。
少端谨，以器度见称。年十一，除侍御中散。于时高祖
冲幼，文明太后临朝，津曾久侍左右，忽咳逆失声，遂
吐血数升，藏衣袖。太后闻声，阅而不见，问其故，具以
实言，遂以敬慎见知，赐缣百匹，迁符玺郎中。”

《江氏家传》：“江蕤字世林。年十一始知摴蒲数以为游。
祖母费为说往事，有以博奕破业废身者，于是即弃
五木，终身不以为戏。”

《周书齐王宪传》：宪子贵，字干福，少聪敏，涉猎经史，尤
便骑射。始读《孝经》，便谓人曰：“读此一经，足为立身之
本。”天和四年，始十岁，封安定郡公，邑一千五百户。太
祖之初为丞相也，始封此郡，未尝假人。至是封贵焉。
年十一，从宪猎于盐州一围之中，手射野马及鹿十
有五头。

《隋书于义传》：“义子宣敏，少沉密，有才思。年十一诣周
赵王，招王，命之赋诗。宣敏为诗，甚有幽贞之志，王大
奇之，坐客莫不嗟赏。”

《杨尚希传》：“尚希龆龀而孤，年十一，辞母请，受业长安。
涿郡卢辩见而异之，令入太学，专精不倦，同辈皆共
推伏。”

《唐书阿史那社尔传》：“社尔年十一，以智勇闻。”

《王丘传》：“丘十一擢童子科，他童皆专经，而独属文，由
是知名。”

《浑瑊传》：瑊本铁勒九姓之浑部也。世为皋兰都督。父
释之，有才武，从朔方军积战多，迁，累开府仪同三司，
试太常卿、宁朔郡王。广德中，与吐蕃战没。瑊年十一，
善骑射，随释之防秋。朔方节度使张齐丘戏曰：“与乳
媪俱来邪？”是岁立跳荡功。

《韦温传》：“温字弘育。方七岁，日诵书数千言。十一举两
经及第，以拔萃高等补咸阳尉。父愕然，疑假权谒进，
召而试诸庭文就无留思，喜曰：‘儿无愧矣’。”

儿《世说》：“杨炯中童子科，授校书郎。十一待制弘文馆。”
书画史：“韦君平十一赋《铜雀台》绝句，李白大骇，授以
古乐府之学。”

《北梦琐言》：庄宗年十一，从晋王讨王行瑜，初入觐献
捷，昭宗一见骇异之，曰：“此子有奇表。”乃抚其背曰：“我
儿将来之国栋，勿忘忠孝于吾家。”乃赐㶉𪆟酒卮、翡
翠盘。

《宋史安焘传》：“焘幼警悟，年十一从学里中，羞与群儿
伍，闻有老先生聚徒往师之。先生曰：‘汝方为诵数之
学，未可从吾游。当群试省题一诗中选，乃置汝。焘无
难色。诗成，出诸生上，由是知名登第’。”

《湘山野录》：“杨大年年十一，建州送入阙下。真宗亲试
一赋一诗，顷刻而就。上喜，令中人送中书，俾宰臣再
试。”时参政李至状：“臣等今月某日，入内都知王仁睿
传圣旨，押送建州。十一岁习进士杨亿到中书，其人
来自江湖，对敭轩陛，殊无震慑，便有老成，盖圣祚承
平，神童间出也。臣亦令赋《喜朝京阙诗》五言六韵，亦”
顷刻而成。其诗谨封进。诗内有：“七闽波渺邈，双阙气
岧峣。晓登云外岭，夜渡月中潮。”断句云：“愿秉清忠节，
终身立圣朝”之句。

《墨客挥犀》：杨大年内翰，七岁对客谈论，有老成风。年
十一，太宗皇帝闻其名，召对便殿，授秘书省正字，且
谓曰：“卿久离乡里，得毋念父母乎？”对曰：“臣见陛下，一
如臣父母。”上叹赏久之。

《金史选举志》：“明昌元年，益都府申，童子刘住儿年十
一岁能诗赋，诵大小六经，所书行草颇有法，孝行夙
成。乞依宋童子李淑赐出身，且加以恩诏。”上召至内
殿，试“《凤凰来仪赋》《鱼在藻》诗，又令赋《旱》诗。上嘉之，赐
本科出身，给钱粟官舍，令肄业太学。”

《左传》：襄公九年，公送晋侯。晋侯以公宴于河上，问公
年。季武子对曰：“会于沙随之岁，寡君以生。”晋侯曰：“十
二年矣，是谓一终，一星终也。国君十五而生子，冠而
生子，礼也。君可以冠矣。大夫盍为冠具？”武子对曰：“君
冠，必以祼享之礼，行之，以金石之乐，节之以先君之
祧处之。今寡君在，行未可具也，请及兄弟之国而假
备焉。”晋侯曰：“诺。”公还，及卫，冠于成公之庙，假钟磬焉，
礼也。

《列子说符篇》：齐田氏祖于庭，食客千人。中坐有献鱼
雁者，田氏视之，乃叹曰：“天之于民厚矣！殖五谷，生鱼
鸟，以为之用。”众客和之如响。鲍氏之子年十二，预于
次，进曰：“不如君言，天地万物与我并生类也。类无贵
贱，徒以小大智力而相制，迭相食，非相为而生之。人
取可食者而食之，岂天本为人生之？是蚊蚋噆肤，虎
狼食肉”，非“天本为蚊蚋生人，虎狼生肉者哉？”

《史记鲁仲连传》注《正义》曰：鲁连子云：“齐辩士田巴，服
狙丘，议稷下，毁五帝，罪三王，服五霸，离坚白，合同异，
一日服千人。有徐劫者，其弟子曰鲁仲连，年十二，号
千里驹，往请田巴曰：‘臣闻堂上不奋，郊草不芸，白刃
交前，不救流矢，急不暇缓也。今楚军南阳，赵伐高唐，
燕人十万，聊城不去，国亡在旦夕，先生奈之何？若不
能者，先生之言有似枭鸣出声而人恶之。愿先生勿
复言’。”田巴曰：“谨闻命矣。”巴谓徐劫曰：“先生乃飞兔也，
岂直千里驹？”巴终身不谈。

《甘罗传》：甘罗者，甘茂孙也。茂既死后，甘罗年十二，事
秦相文信侯吕不韦。秦始皇帝使刚成君蔡泽于燕三年而燕王喜使太子丹入质于秦，秦使张唐往相
燕，欲与燕共伐赵，以广河间之地。张唐谓文信侯曰：
“‘臣尝为秦昭王伐赵，赵怨臣曰：‘得唐者与百里之地’。
今之燕必经赵，臣不可以行’。文信侯不快，未有以彊
也。”甘罗曰：“君侯何不快之甚也？”文信侯曰：“吾令刚成
君蔡泽事燕三年，燕太子丹已入质矣。吾自请张卿
相燕而不肯行。”甘罗曰：“臣请行之。”文信侯叱曰：“去，我
身自请之而不肯，汝焉能行之？”甘罗曰：“夫项橐生七
岁，为孔子师。今臣生十二岁于兹矣。君其试臣，何遽
叱乎？”于是甘罗见张卿曰：“‘卿之功孰与武安君’？卿曰：
‘武安君南挫彊楚，北威燕赵，战胜攻取，破城堕邑，不
知其数，臣之功不如也’。”甘罗曰：“应侯之用于秦也，孰
与文信侯专？”张卿曰：“应侯不如文信侯专。”甘罗曰：“卿
明知其不如文信侯专与？”曰：“知之。”甘罗曰：“应侯欲攻
赵，武安君难之，去咸阳七里而立死于杜邮。今文信
侯自请卿相燕而不肯行，臣不知卿所死处矣。”张唐
曰：“请因孺子行，令装治行。”行有日，甘罗谓文信侯曰：
“借臣车五乘，请为张唐先报赵”文信侯乃入言之于
始皇曰：“昔甘茂之孙甘罗年少耳，然名家之子孙，诸
侯皆闻之。今者张唐欲称病不肯行，甘罗说而行之。
今愿先报赵，请许遣之。”始皇召见使甘罗于赵。赵襄
王郊迎甘罗。甘罗说赵王曰：“王闻燕太子丹入质秦。”
欤曰：“闻之。”曰：“闻张唐相燕与？”曰：“闻之燕太子丹入秦
者，燕不欺秦也；张唐相燕者，秦不欺燕也。燕秦不相
欺者，伐赵危矣。燕秦不相欺无异故，欲攻赵而广河
间。王不如赍臣五城以广河间，请归燕太子。与彊赵
攻弱燕，赵王立，自割五城以广河间。秦归”燕太子。赵
攻燕，得上谷三十城，令秦有十一。甘罗还报秦，乃封
甘罗以为上卿，复以始甘茂田宅赐之。

《后汉书刘隆传》：“时天下垦田多不以实。又户口年纪
互有增减。十五年，诏下州郡检核其事，而刺史太守
多不平均，或优饶豪右，侵刻羸弱，百姓嗟怨，遮道号
呼。时诸郡各遣使奏事，帝见陈留吏牍上有书，视之
云：‘颍川、弘农可问，河南、南阳不可问’。”帝诘吏由趣，吏
不肯服，扺言于长寿街上得之，帝怒。时显宗为东海
公，年十二，在幄后言曰：“吏受郡敕，当欲以垦田相方
耳。”帝曰：“即如此，何故言河南、南阳不可问？”对曰：“河南
帝城多近臣；南阳帝卿，多近亲，田宅逾制，不可为准。”
帝令虎贲将诘问吏，吏乃实首服，如显宗对。

《任延传》：延字长孙，南阳宛人也。年十二为诸生，学于
长安，明《诗》《易》《春秋》，显名太学，学中号为“任圣童。”
《鲁恭传》：恭父某，建武初为武陵太守，卒官时，恭年十
二，昼夜号踊不绝声，郡中赙赠无所受，乃归服丧，礼
过成人，乡里奇之。

《虞诩传》：诩年十二，能通《尚书》。早孤，孝养祖母。县举顺
孙，国相奇之，欲以为吏。诩辞曰：“祖母九十，非诩不养。”
相乃止。

《郑众传》：“众年十二，从父受《左氏春秋》，精力于学，明《三
统历》，作《春秋难记条例》，兼通《易》《诗》，知名于世。”

《黄香传》：香字文强，江夏安陆人。年九岁失母，思慕憔
悴，殆不免丧，乡人称其至孝。年十二，太守刘护闻而
召之，署门下孝子，甚见爱敬。香家贫，内无仆妾，躬执
苦勤，尽心奉养。遂博学经典，究精道术，能文章，京师
号曰“天下无双，江夏黄童。”

《吴祐传》：祐字季英，陈留长垣人。父恢，为南海太守。祐
年十二，随从到官，恢欲杀青简以写经书，祐谏曰：“今
大人逾越五岭，远在海滨，其俗旧多珍怪，上为国家
所疑，下为权戚所望，此书若成，则载之兼两。昔马援
以薏苡兴谤，王阳以衣囊邀名，嫌疑之间，诚先贤所
慎也。”恢乃止，抚其首曰：“吴氏世不乏季子矣。”

《左雄传》：“雄奏征海内名儒为博士，使公卿子弟为诸
生，有志操者加其俸禄。”及汝南谢廉，河南赵建，年始
十二，各能通经，雄并奏拜童子郎。于是负书来学，云
集京师。

《荀爽传》：爽字慈明，一名谞。幼而好学，年十二能通《春
秋》《论语》。太尉杜乔见而称之曰：“可为人师。”

《荀悦传》：“悦字仲豫，年十二能说《春秋》。家贫无书，每之
人间所见篇牍，一览多能记诵。”

《荀氏家传》：“勗字公鲁，年十二能通《春秋》属文。从外祖
锺繇甚奇之，常称此儿当继司空。”

《吴志虞翻传》注：《吴书》曰：翻少好学，有高气。年十二，客
有候其兄者，不过翻，翻追与书曰：“仆闻虎魄不取腐
芥，磁石不受曲鍼，过而不存，不亦宜乎？”客得书奇之，
由是见称。

《魏志司马朗传》：“朗年十二，试经为童子郎。监试者以
其身体壮大，疑朗匿年，劾问朗曰：‘朗之内外，累世长
大，朗虽稚弱，无仰高之风，损年以求早成，非志所为
也’。”监试者异之。

《晋书王濛传》：“濛子修，字敬仁，小字荀子，明秀有美称，
善隶书，号曰流奕清举。年十二，作《贤全论》，濛以示刘

好学博通，性不虚诺，闭门修己，不交当世。每至吉凶，
亲表赠遗，一无所受。年十二丧父，哀慕毁悴，杖而后
起。司空裴秀吊之，匍”匐号诉，哀恸感人。秀出而告人
曰：“此子长大，必为佳器。”归而命子𬱟造焉。

《慕容盛载记》：盛少沉敏，多谋略。苻坚诛慕容氏，盛潜
奔于冲。及冲称尊号，有自得之志，赏罚不均，政令不
明。盛年十二，谓叔父柔曰：“今中山智不先众，才不出
下，恩未施人，先自骄大，以盛观之，鲜不覆败。”俄而冲
为段木延所杀。

《前秦录》：“苻洪父怀归，为部落小帅。洪年十二，父卒，代
为部帅。好学，多权略，善骑射。属刘氏之乱，乃散千金，
招延俊杰，戎晋襁负奔之，推为盟主。”

《宋书羊欣传》：“欣曾祖忱，晋徐州刺史。祖权，黄门郎。父
不疑，桂阳太守。欣少靖默，无竞于人，美言笑，善容止，
汎览经籍，尤长隶书。不疑初为乌程令，欣时年十二，
时王献之为吴兴太守，甚知爱之。献之尝夏月入县，
欣著新绢裙。昼寝，献之书裙数幅而去。欣本工书，因
此称善。”

《周续之传》：续之年八岁丧母，哀戚过于成人，奉兄如
事父。豫章太守范甯，于郡立学，招集生徒，远方至者
甚众。续之年十二，诣甯受业。居学数年，通五经，并纬
候，名冠同门，号曰“颜子。”

《莲社高贤传》：“周续之，雁门人。十二诣范甯受业，通五
经、五纬，时号‘十经童子’。”

儿《世说》：“谢几卿十二补国子生。齐文慧太子自临策
试，辩释无滞。”

《梁书柳恽传》：恽少子偃，字彦游，年十二，引见，诏问：读
何书？对曰：《尚书》。又曰：“‘有何美句’？对曰：‘德惟善政，政在
养民’。众咸异之。”

《萧子恪传》：“子恪年十二，和从兄司徒竟陵王高松赋，
卫军王俭见而奇之。弟子云年十二，齐建武四年封
新浦县侯。自制拜章，便有文彩。”

《王瞻传》：瞻年数岁，尝从师受业，时有伎经其门，同学
皆出观，瞻独不视，习诵如初。从父尚书仆射僧达闻
而异之，谓瞻父曰：“吾宗不衰，寄之此子。”年十二，居父
忧，以孝闻。

《韦叡传》：“叡族弟爱，少而偏孤，事母以孝闻。性清介，不
妄交游，而笃志好学。每虚室独坐，游心坟索，而埃尘
满席，寂若无人。年十二，尝游京师，值天子出游南苑，
邑里喧哗，老幼争观，爱独端坐读书，手不释卷，宗族
见者，莫不异焉。”

《南史刘虬传》：“虬子之遴，之遴子三达，年十二，听江陵
令贺革讲礼还，仍覆述，不遗一句。”

儿《世说》：刘歊十二读《庄子逍遥篇》。曰：“此可解耳。”客问
之。随问而答。皆有情理。

殷陶十二丧父，有长蛇带其门，举家奔走，陶以柩在，
独居庐不动。

《幼童传》：乐安任嘏者，十二就师，学不再问，一年通三
经。乡人歌曰：“蒋氏翁，任氏童言。蒋氏之门，老而方笃；
任家之学，幼而多慧。”

《陈书韦载传》：“载少聪慧，笃志好学。年十二，随叔父棱
见沛国刘显，显问《汉书》十事，载随问应答，曾无疑滞。”
《王元规传》：“元规字正范，太原晋阳人也。祖道宝，齐员
外散骑常侍、晋安郡守。父玮，梁武陵王府中记室参
军。元规八岁而孤，兄弟三人随母依舅氏往临海郡，
时年十二。郡土豪刘瑱者，资财巨万，以其兄弟幼弱”，
欲结强援。元规泣请曰：“因不失亲，古人所重。岂得苟
安异壤，辄婚非类！”母感其言而止。

《顾野王传》：“野王幼好学，年十二，随父之建安，撰《建安
地记》二篇。”

《魏书淳于诞传》：“诞父兴宗，萧赜南安太守。诞年十二，
随父向扬州，父于路为群盗所害。诞虽童稚，而哀感
奋发，倾资结客，旬朔之内，遂得复仇，由是州里叹异
之。”

《祖莹传》：莹年十二，为中书学生，好学耽书，以昼继夜，
父母恐其成疾，禁之不能止。常密于灰中藏火，驱僮
仆。父母寝睡之后，燃火读书，以衣被蔽塞窗户，恐漏
光明，为家人所觉，由是声誉甚盛，内外亲属呼为“圣
小儿。”

《幼童传》：“祖莹，范阳人，十二为中书学生。博士张天龙
讲《尚书》，选为都讲，生徒悉集。莹夜读书劳倦，不觉天
晓，误持同房生赵郡李孝怡曲礼卷上座，置礼于前，
诵《尚书》三篇，不遗一字。”

《北齐书颜之推传》：“之推父勰，梁湘东王绎镇西府谘
议参军。世善《周官》《左氏》学。之推早传家业，年十二，值
绎自讲庄、老，便预门徒虚谈，非其所好。还习《礼》《传》，博
览群书，无不该洽，词情典丽，甚为西府所称。”

《杜弼传》：“弼幼聪敏，家贫无书。年十二，寄郡学受业，讲
诵之际，师每奇之。同郡甄琛为定州长史，简试诸生，
见而策问，义解闲明，应答如响，大为琛所叹异《周书柳霞传》：“梁西昌侯深藻镇雍州，霞时年十二，以
民礼修谒，风仪端肃，进止详雅。深藻美之，试遣左右
践霞衣裾，欲观其举措。霞徐步稍前，曾不顾眄。”
《泉企传》：“企九岁丧父，哀毁类于成人。服阕袭爵，年十
二，乡人皇平，陈合等三百馀人诣州，请企为县令。州
为申上，时吏部尚书郭祚以企年少，未堪宰民，请别
选遣，终此一限，令企代之。魏宣武帝诏曰：‘企向成立，
且为本乡所乐，何为舍此世袭，更求一限’。”遂依所请。
企虽童幼，而好学恬静，百姓安之。寻以母忧去职。县
中父老复表请殷勤，诏许之。

《隋书宇文忻传》：忻幼而敏慧，为儿童时，与群辈游戏，
辄为部伍，进止行列，无不用命，有识者见而异之。年
十二，能左右驰射，骁捷若飞，恒谓所亲曰：“自古名将，
唯以韩白、卫、霍为美谈，吾察其行事，未足多尚。若使
与仆并时，不令竖子独擅高名也。”其少小慷慨如此。
《鲍宏传》：宏年十二，能属文，尝和湘东王绎诗，绎嗟赏
不已，引为“中记室。”

《尔朱敞传》：“敞，尔朱荣之族子也。父彦伯，官至司徒博
陵王。齐神武帝韩陵之捷，尽诛尔朱氏。敞小随母养
于宫中。及年十二，自窦而走，至于大街，见童儿群戏
者，敞解所著绮罗金翠之服，易衣而遁。追骑寻至，初
不识敞，便执绮衣儿，比究问知非，会日已暮，由是得
免。”

《庾季才传》：“季才幼颖悟，十二通《周易》，好占元象。居丧
以孝闻。”梁卢陵王绩辟荆州主簿。

《张虔威传》：虔威性聪敏，涉猎群书。其世父暠之谓人
曰：“虔威，吾家千里驹也。”年十二，州补主簿。

《唐书陈饶奴传》：“饶奴，饶州人。年十二，亲并亡，窭弱居
丧，又岁饥，或教其分弟妹，可全性命。饶奴流涕，身丐
诉，相全养。刺史李复异之，给资储，署其门曰‘孝友童
子’。”

《郗士美传》：士美年十二，通五经、《史记》《汉书》，皆能成诵。
父友萧颖士、颜真卿、柳芳与相论绎，尝曰：“吾曹异日
当交二郗之间矣。”

《李乂传》：乂少孤，年十二工属文。中书令薛元超曰：“是
子且有海内名。”第进士茂才异等，累调万年尉。
《云仙杂记》：房次律弟子金图，十二岁时，次律征问葛
洪仙箓中事，以水玉数珠手节之，凡两遍，近二百事，
琅琅诵之不止，次律赏以转枝梨。

《宋史王全斌传》：全斌，并州太原人。其父事庄宗，为岢
岚军使，私畜勇士百馀人。庄宗疑其有异志，召之，惧
不敢行。全斌时年十二，谓其父曰：“此盖疑大人有他
图，愿以全斌为质，必得释。”父从其计，果获全。

《李若谷传》：“若谷子淑，字献臣。年十二，真宗幸亳，献文
行在所。真宗奇之，命赋诗，赐童子出身，试秘书省校
书郎。寇准荐之，授校书郎、馆阁校勘。”

《王友直传》：“友直字圣益，博州高平人。父佐，以材武称。
友直年十二随父游，谙兵法。”

《王存传》：“存字正仲，润州丹阳人。幼善读书，年十二，辞
亲从师于江西，五年始归。时学者方尚雕篆，独为古
文数十篇，乡老先生见之，自以为不及。庆历六年，登
进士第。”

《曾巩传》：“巩字子固，建昌南丰人。生而警敏，读书数百
言，脱口辄诵。年十二，试作六论，援笔而成，辞甚伟。甫
冠，名闻四方。欧阳修见其文奇之。中嘉祐二年进士
第。”

《王安国传》：“安国字平甫，安礼之弟也。幼敏悟，未尝从
学，而文词天成。年十二，出所作诗铭论赋数十篇示
人，语皆警拔，遂以文章闻于世，士大夫交口誉之。于
书无所不通。数举进士，又举茂材异等，有司考其所
献序言为第一。”

《青箱杂记》：夏文庄公竦，幼负才藻，超迈不群，时年十
二，有试公以放宫人赋者，公援笔立成，文不加点，其
略曰：“降凤诏于丹陛，出蛾眉于六宫。夜雨未回，俨鬓
云于帘户，秋风渐晓，失钗燕于房栊。”又曰：“莫不喜极
如梦，心摇若惊，踟蹰而玉趾无力，眄睐而横波渐倾。
鸾鉴重开，已有归鸿之势；凤笙将罢，皆为别鹤之声。”
于时银箭初残，琼宫乍晓。星眸争别于天仗，莲脸竞
辞于诏庭。行分而掖路深沈，步缓而回廊缭绕。嫦娥
偷药，几年而不出蟾宫；辽鹤思家，一旦而却归华表。
《宋史岳云传》：云飞养子，年十二，从张宪战，多得其力，
军中呼曰“赢官人。”飞征伐未尝不与，数立奇功。
《金史徒单思忠传》：思忠通敏有才，颇通经史。世宗在
潜邸，抚养之。赋性宽厚。十有二岁，从上在济南。一日，
与姻戚公子出游近郊，有醉人腰弓矢，策马突过，诸
公子怒，欲鞭之。思忠曰：“醉人昏昧，又何足责。”遂释之。
其人行数十步，忽执弓矢，思忠恐欲伤人，速驰至其
旁，夺其弓，弛而还之。上闻之，嘉其识量，由是常使侍
侧。

《元史刘诜传》：“诜性颖悟，幼失父，知自树立。年十二，作
为科场，律赋论策之文，蔚然有老成气象。宋之遗老钜公，一见即以斯文之任期之。”

《明外史舒芬传》：“芬，进贤人。年十二，献《驯雁赋》于知府
祝瀚，遂知名。”

《吴洪传》：“洪年十二入乡校。其学官严急，诸生欲诉于
御史，逐之。洪曰：‘师可叛耶’。”不署名。

《礼记》：